作者:黃機
標題:沁園春
內容:問訊仙翁，殷勤為底，來萬山中。想橘邊丹井，鶴尋舊約，松間碧洞，鹿養新茸。霧節亭亭，星旓曳曳，導以浮丘雙玉童。嬉遊處，盡祥煙瑞雨，霽月光風。歡聲已與天通。更日夜郴江流向東。定催歸有謂，泥香芝檢，留行無計，路熟花驄。如侍嚴凝，密陪清燕，吳水歡然相會逢。年年裡，對春如酒好，酒似春濃。